Til de på vedlagte høringsliste anførte høringsparter
Sagsnr. 2024 - 4361 Doknr. 923048 Dato 14-10-2024

Høring over udkast til bekendtgørelse om ændring af bekendtgørelse om adoption og bekendtgørelse om forretningsordenen for Adoptionsnævnet

Social-, og Boligministeriet sender hermed udkast til bekendtgørelse om adoption og bekendtgørelse om forretningsordenen for Adoptionsnævnet i offentlig høring.

Ændringerne af bekendtgørelserne er begrundet i, at Danish International Adoption (DIA) den 16. januar 2024 offentliggjorde, at de vil afvikle deres adoptionsformidlende aktiviteter, og at DIA den 30. september 2024 meddelte social- og boligministeren, at organisationen ophører med at varetage sine adoptionsformidlende aktiviteter med udgangen af oktober 2024.

Med lov nr. 679 af 11. juni 2024 om ændring af adoptionsloven (Håndtering af konsekvenserne ved afvikling af Danish International Adoption) blev der skabt hjemmel til, at Ankestyrelsen kan virke som adoptionsformidlende organisation og dermed overtage DIA’s adoptionsformidlende aktiviteter. Det er denne hjemmel, der udmøntes med vedlagte udkast til bekendtgørelser.

Social- og Boligministeriet skal anmode om, at eventuelle bemærkninger er ministeriet i hænde senest den 23. oktober 2024.

Eventuelle bemærkninger bedes sendt til hbo@sm.dk. Ministeriet anmoder i den forbindelse om, at bemærkninger ikke fremsendes både pr. brevpost og pr. mail.

Eventuelle spørgsmål kan rettes til kontorchef Henriette Braad Olesen på telefon 21 68 57 02.

Til orientering fremsendes tillige en fortegnelse over de myndigheder og organisationer m.v., der høres over udkastene.

Med venlig hilsen

Henriette Braad Olesen